বাজি পোড়ানোর সময় বেঁধে দিল কলকাতা পুলিশ

কলকাতা: পরিবেশের ভারসাম্য রক্ষায় কালীপুজো (Kali Puja 2025) ও দীপাবলিতে (Diwali 2025) শুধুমাত্র সবুজ বাজি পোড়ানোর অনুমতি দিল কলকাতা পুলিশ (Kolkata Police)। তবে নির্দিষ্ট সময়ের মধ্যেই তা পোড়ানো যাবে। শুক্রবার পুলিশ কমিশনার মনোজ ভার্মা (Manoj Verma) একটি নির্দেশিকা জারি করে জানিয়েছেন, আগামী ২০ অক্টোবর রাত ৮টা থেকে ১০টা পর্যন্তই সবুজ বাজি পোড়ানো যাবে। এই সময়ের বাইরে যে কোনও বাজি পোড়ানো সম্পূর্ণ নিষিদ্ধ (District news)।

একইভাবে ২৮ অক্টোবর ছটপুজোর দিন সন্ধ্যা ৬টা থেকে রাত ৮টা পর্যন্ত সবুজ বাজি পোড়ানোর অনুমতি দেওয়া হয়েছে। নির্দেশিকায় বলা হয়েছে, এই নিয়ম অমান্য করলে কড়া পদক্ষেপ করা হবে। শহরের সমস্ত থানার ওসি-দের এলাকায় কড়া নজরদারির নির্দেশ দেওয়া হয়েছে।

আরও পড়ুন: রাজ্যে গাড়ির জাল ফিটনেস সার্টিফিকেটের রমরমা, কড়া ব্যবস্থা নিতে চলেছে পরিবহন দফতর

উল্লেখ্য, বৃহস্পতিবার কলকাতা হাইকোর্ট বাজি বিক্রি নিয়ন্ত্রণ ও দূষণ রোধে রাজ্য সরকার ও দূষণ নিয়ন্ত্রণ পর্ষদকে রিপোর্ট দিতে নির্দেশ দিয়েছে। অবৈধ ও নিষিদ্ধ শব্দবাজির দৌরাত্ম রুখতে আগেই বৈঠক করেছে লালবাজার। এবার সবুজ বাজির নির্দিষ্ট সময়সীমা বেঁধে দিয়ে সেই উদ্যোগ আরও শক্তিশালী করল কলকাতা পুলিশ।